Di Umiso a Sursuro 2: Matutuok Kano Dagiti Nadangkes idiay Impierno
Ania ti nagtaudan dayta a di umiso a sursuro?
“Kadagiti amin a nagkauna a Griego a pilosopo, ni Plato ti kabilgan a nakaimpluensia iti panangmatmat ti kaaduan maipapan iti impierno.”—Histoire des enfers (Ti Pakasaritaan ti Impierno), ni Georges Minois, panid 50.
“Sipud idi ngalay ti maikadua a siglo AD, dagiti Kristiano a nasursuruan iti pilosopia a Griego nariknada a nasken nga iyebkasda ti pammatida sigun iti panangmatmat dagiti Griego a pilosopo . . . Ti pilosopia a kasayaatan kadakuada isu ti Platonismo [dagiti pannursuro ni Plato].”—The New Encyclopædia Britannica (1988), Tomo 25, panid 890.
“Patalgedan ti pannursuro ti Simbaan nga adda impierno ken agnanayon dayta. Dagiti matay a nakabasol iti nadagsen dagus a mapan ti kararuada idiay impierno wenno ‘agnanayon nga apuy’ tapno madusada. Agnanayon a pannakaisina iti Dios ti kangrunaan a pannusa idiay impierno.”—Catechism of the Catholic Church, 1994 nga edision, panid 270.
Ania ti kunaen ti Biblia?
“Ta dagiti sibibiag sipapanunotda a mataydanto; ngem no maipapan kadagiti natay, saanda a pulos sipapanunot iti aniaman . . . ta awan ti aramid wenno uray gakat wenno uray pannakaammo wenno uray sirib idiay Sheol, ti disso a papanam.”—Eclesiastes 9:5, 10.
Ti Hebreo a sao a Sheol, a tukoyenna ti “taeng dagiti natay,” ket naipatarus nga “impierno” iti dadduma a bersion ti Biblia. Ania ti ipalgak daytoy a teksto maipapan iti kasasaad dagiti natay? Matutuokda kadi idiay Sheol tapno maikaroda dagiti basbasolda? Saan, agsipud ta “saanda a pulos sipapanunot iti aniaman.” Dayta ti makagapu nga idi agtutuok ni patriarka a Job gapu iti nakaro a sakit, impakaasina iti Dios: “O italimengnak koma iti Sheol.” (Job 14:13) No ti Sheol ket disso ti agnanayon a pannakatutuok, apay koma a kiddawen ni Job ti mapan sadiay? Sigun iti Biblia, ti impierno ket tumukoy laeng iti gagangay a tanem ti sangatauan, a sadiay awanen ti aniaman nga aramid.
Saan kadi nga ad-adda a nainkalintegan ken maitunos iti Kasuratan ti kasta a kaipapanan ti impierno? Ania koma a kadaksan nga aramid ti manggutugot iti managayat a Dios tapno agnanayon a tutuokenna ti maysa a nakabasol? (1 Juan 4:8) Ngem no ti impierno ket di umiso a sursuro, kasta met kadi ti biag idiay langit?
Idiligyo dagitoy a bersikulo ti Biblia: Salmo 146:3, 4; Aramid 2:25-27; Roma 6:7, 23
KINAPUDNO:
Saan a dusaen ti Dios dagiti tattao iti impierno
Ammuem ti Ad-adu Pay
Ania ti Danaw nga Apuy? Kapada Kadi ti Impierno Wenno Gehenna?
Adda ken Jesus dagiti “tulbek ti impierno,” ngem adda kadi kenkuana ti tulbek ti danaw nga apuy?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn